Jelaskan Sejarah dari Kuih Loyang dalam bahasa melayu

Kuih ini dikatakan dibawa oleh pedagang-pedagang dari Belanda  ke India, dan ia digemari dan popular di Kerala, India. Terutama dikalangan orang-orang Inggeris-India, juga, orang-orang Kristian di Goa. Kuih ini juga dipercayai masakan tinggalan dan warisan oleh penjajah Portugis di India. Dalam bahasa Malayalam, kuih ini dikenali sebagai Achappam. Ach, secara harafiahnya bermaksud acuan atau loyang, appam bermaksud roti atau kuih. Selain di Kerala, di Tamil Nadu, kuih ini dipanggil Achu Murukku. Manakala, di Andhra Pradesh, ia dipanggil Gulabi Puvvulu , yang membawa maksud kuih yang sama.  Mengikut resipi Achappam dalam buku Eating With History: Ancient Trade-Influenced Cuisines of Kerala oleh Tanya Abraham, orang Yahudi Malabar suka letak pelaga dalam adunan, manakala orang Nasrani Thomas suka tambah bijan hitam.

Di Malaysia, kuih ini dinamakan kuih goyang kerana selepas acuannya dicelup dalam adunan tepung cair, kuih ini dicelup ke dalam minyak yang panas dan digoyang-goyangkan agar tertanggal. Nama ros pula sempena bentuknya menyerupai bunga. Nama loyang pula kerana acuannya diperbuat daripada logam loyang, atau mengikut Dewan Bahasa dan Pustaka, definisi loyang juga merujuk kepada acuan kuih.

Di Sri Lanka, kuih ini dipanggil kokis, kata pinjaman yang berasal dari Belanda, koekjes.    Orang-orang Sinhala membuat kuih ini ketika menyambut tahun baru mereka.

Selain di Malaysia, kuih ini juga dipanggil  rose de coque (Portugal), rose cookies, rosettes (Skandinavia), buñuelos de viento (Mexico), flores manchegas (Sepanyol), kembang goyang (Indonesia), kanom dok bua (Laos) / kanom dok jok (Thailand) bererti bunga seroja, nan panjereh (Iran) atau  fuljhuri pitha (Bangladesh).

Kuih ini biasanya dibuat semasa musim perayaan Hari Deepavali, Hari Raya Aidilfitri dan Tahun Baru Cina.